
Text rozhodnutia
Súd: Krajský súd Bratislava Spisová značka: 3Cob/156/2020 Identifikačné číslo súdneho spisu: 1120212215 Dátum vydania rozhodnutia: 27. 11. 2020 Meno a priezvisko sudcu, VSÚ: Mgr. Štefan Zelenák ECLI: ECLI:SK:KSBA:2020:1120212215.1 Uznesenie Krajský súd v Bratislave, v senáte zloženom z predsedu senátu Mgr. Štefana Zelenáka a členiek senátu JUDr. Marty Šašinkovej a JUDr. Lýdie Noskovičovej, vo veci odmietnutia vykonania zápisu do obchodného registra obchodnej spoločnosti DESIGN CONTROL HOLDING, a.s., Švabinského 21, 851 01 Bratislava, IČO: 36 281 174, o odvolaní obchodnej spoločnosti EMEL BRATISLAVA, s.r.o., proti uzneseniu Okresného súdu Bratislava I č.k. 34Nsre/92/2020-2 zo dňa 21.9.2020 jednohlasne, takto r o z h o d o l : Krajský súd v Bratislave odvolanie o d m i e t a . o d ô v o d n e n i e : 1. Napadnutým uznesením súd prvej inštancie zamietol námietky navrhovateľa. V odôvodnení uviedol, že oznámením o odmietnutí vykonania zápisu zo dňa 1.7.2020 odmietol vykonať zmenu zapísaných údajov na základe návrhu na zmenu zapísaných údajov 2/Re/1545/2020, ktorý bol podaný 26.6.2020 navrhovateľom T. U., Š. XX, XXX XX T. vo veci zapísanej osoby DESIGN CONTROL HOLDING, a.s., Švabinského 21, 851 01 Bratislava, IČO: 36 281 174 z dôvodu, že z výpisu z obchodného registra zapísanej osoby nevyplýva skutočnosť, že jej jediným akcionárom je spoločnosť EMEL BRATISLAVA, s.r.o., pričom údaje o jedinom akcionárovi sú povinne zapisovaným údajom podľa § 2 ods. 2 písm. d) zák. o obchodnom registri. 2. Proti odmietnutiu vykonania zápisu boli podané v zákonnej lehote v listinnej podobe námietky dňa 3.8.2020, z ktorých obsahu vyplývalo, že navrhovateľ doplnil požadované doklady a priložil čestné vyhlásenie T. U., konateľa spoločnosti EMEL BRATISLAVA, s.r.o. o tom, že táto spoločnosť 100% vlastníkom akcií zapísanej osoby. Súd konštatoval, že podkladom na zápis zmeny je rozhodnutie jediného akcionára EMEL BRATISLAVA, s.r.o., avšak tento jediný akcionár nie je zapísaný v obchodnom registri a jeho zápis navrhovateľ nenavrhol v konaní o návrhu na zápis zmeny. Registrový súd vytkol čestnému vyhláseniu priloženému k námietkam, že za zapísanú osobu DESIGN CONTROL HOLDING, a.s. toto čestné vyhlásenie urobil T. U. ako konateľ EMEL BRATISLAVA, s.r.o. - jediného akcionára zapísanej osoby, pričom oprávnenosť T. U. vydať takéto čestné vyhlásenie za zapísanú osobu DESIGN CONTROL HOLDING, a.s. nebolo v konaní preukázané. Súd postupom podľa § 6 ods. 1 písm. a) zák. o obchodnom registri zistil, že návrh nebol podaný oprávnenou osobou a rovnako námietky neboli podané oprávnenou osobou, a taktiež spolu s návrhom neboli predložené všetky prílohy ustanovené osobitným predpisom - nebolo predložené čestné vyhlásenie zapísanej osoby ohľadom jej jediného akcionára. 3. Proti uzneseniu podala v zákonnej lehote odvolanie obchodná spoločnosť EMEL BRATISLAVA, s.r.o., ktorá k odvolaniu priložila čestné vyhlásenie o jedinom akcionárovi spoločnosti DESIGN CONTROL HOLDING, a.s., ktoré je vydané členom predstavenstva spoločnosti Ing. W. S.. 4. Krajský súd v Bratislave ako odvolací súd podľa § 34 zákona č. 160/2015 Z.z. Civilný sporový poriadok (ďalej iba C.s.p.) v spojení s § 2 ods. 1, zákona č. 161/2005 Z.z. Civilný mimosporový poriadok (ďalej iba C.m.p.) preskúmal napadnuté uznesenie bez nariadenia pojednávania a dospel k záveru, že odvolanie je potrebné odmietnuť. 5. Podľa ust. § 386 písm. b) C.s.p., odvolací súd odmietne odvolanie, ak bolo podané neoprávnenou osobou. 6. Podľa § 2 ods. 2 písm. d) zákona 530/2003 Z.z. o obchodnom registri a o zmene a doplnení niektorých zákonov, do obchodného registra sa ďalej zapisujú pri akciovej spoločnosti výška základného imania, rozsah jeho splatenia, počet, druh, forma, podoba a menovitá hodnota akcií; pri akciovej spoločnosti s premenlivým základným imaním sa uvedie, že akcie sú bez menovitej hodnoty, obmedzenie prevoditeľnosti akcií na meno, ak je prevoditeľnosť týchto akcií obmedzená; ak má spoločnosť jediného akcionára zapisuje sa aj meno, priezvisko a bydlisko alebo obchodné meno, alebo názor a sídlo tohto akcionára. 7. Z obsahu spisu vyplýva, že podanie navrhovateľa Branislava Hamaša - návrh na zápis zmeny zapísaných údajov o akciovej spoločnosti DESIGN CONTROL HOLDING, a.s. do obchodného registra bolo osobne doručené súdu dňa 26.6.2020 s prílohami. Oznámenie o odmietnutí vykonania zápisu, vydané súdom prvej inštancie zo dňa 1.7.2020, bolo elektronicky doručené spoločnosti DESIGN CONTROL HOLDING, a.s. dňa 29.7.2020. V preskúmavanej veci odvolací súd zistil, že z výpisu obchodného registra DESIGN CONTROL HOLDING, a.s. nevyplýva, že T. U. mal byť osobou oprávnenou konať v mene zapísanej osoby. Osobou oprávnenou konať za spoločnosť sú oprávnení členovia predstavenstva, a to R. H. a Ing. W. S.. Podkladom na zápis zmeny je rozhodnutie jediného akcionára EMEL BRATISLAVA, s.r.o., avšak tento jediný akcionár nie je zapísaný v obchodnom registri. Čestné vyhlásenie za zapísanú osobu DESIGN CONTROL HOLDING, a.s. urobil T. U. ako konateľ EMEL BRATISLAVA, s.r.o., jediného akcionára zapísanej osoby, pričom oprávnenosť T. U. vydať takéto čestné vyhlásenie za DESIGN CONTROL HOLDING, a.s. nebola preukázaná. V podanom odvolaní bolo síce doložené správne čestné vyhlásenie obchodnej spoločnosti DESIGN CONTROL HOLDING, a.s, avšak odvolanie proti uzneseniu o zamietnutí námietok podal T. U.aš ako konateľ obchodnej spoločnosť EMEL BRATISLAVA, s.r.o., teda neoprávnená osoba , ktorej neprislúcha právo podať odvolanie. 8. Na základe uvedeného preto odvolací súd odvolanie podľa ust. § 386 písm. b) C.s.p. odmietol, nakoľko bolo podané neoprávnenou osobou. 9. Toto uznesenie bolo prijaté pomerom hlasov 3:0. Poučenie: Proti tomuto uzneseniu odvolanie nie je prípustné.

